Herman Mashaba, hier kom ons! | Netwerk24
Herman Mashaba, hier kom ons!
Deur Erika Ochse, Queenswood 17 Februarie 2021 05:00
Deon Bekker se brief (11.02) het betrekking.
Ek beweeg daagliks tussen die deursnee-Afrikaner. Hulle is nie herkenbaar in Bekker se beskrywing nie. Ja, hulle is krities teenoor die ANC met sy korrupsie en onbevoegdheid, maar nie teenoor die swart mense as sulks nie. Ek sien om my hoe gemaklik kontak oor kleurgrense heen gebeur.
Ek wonder of Bekker weet dat al my Afrikaner-vriende en kennisse 'n heldeverering vir mense soos Thuli Madonsela, Herman Mashaba en Mogoeng Mogoeng het. Lyk dit na rasbeheptheid? Hulle begeer lankal 'n nierassige party. (Herman Mashaba, hier kom ons!) Hy verwar polarisasie met "laertrekmentaliteit" (sy ander skrywes). Ongelukkig doen die ANC se miskenning van diverse groepe niks om hom te kry waar hy hom graag wil sien nie. Uit ANC-geledere moet ons nog sien hoe nierassigheid lyk.
Deon, ek sien 'n wit Afrikaner-vlinder wat lankal wag om op die skouer te kom sit, maar rondgejaag word. Pas jou persepsie gerus aan.